แรงขายหุ้น “อิเล็กฯ-พลังงาน” ฉุด SET ปิดลบ 9 จุด คาดพรุ่งนี้แกว่งไซด์เวย์
SET ปิดลบ 9 จุด รับแรงขายหุ้นอิเล็กทรอนิกส์และพลังงาน โดยยังไม่มีปัจจัยใหม่หนุน ขณะที่แนวโน้มวันพรุ่งนี้คาดตลาดฯ แกว่งไซด์เวย์ดาวน์ไซด์จำกัด จากความหวังเศรษฐกิจในประเทศฟื้นตัว และจีนผ่อนคลายโควิด-19 ให้แนวรับที่ 1,620 จุด และแนวต้าน 1,640 จุด
SET ปิดลบ 9 จุด รับแรงขายหุ้นอิเล็กทรอนิกส์และพลังงาน โดยยังไม่มีปัจจัยใหม่หนุน ขณะที่แนวโน้มวันพรุ่งนี้คาดตลาดฯ แกว่งไซด์เวย์ดาวน์ไซด์จำกัด จากความหวังเศรษฐกิจในประเทศฟื้นตัว และจีนผ่อนคลายโควิด-19 ให้แนวรับที่ 1,620 จุด และแนวต้าน 1,640 จุด
6 ธ.ค. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ดัชนีตลาดหุ้นไทยวันนี้พักฐาน ตาม Sentiment ตลาดต่างประเทศ โดยมีปัจจัยกดดันจากความกังวลต่อเงินเฟ้อที่ยังอยู่ในระดับสูง หลังสถาบันจัดการด้านอุปทานของสหรัฐ (ISM) เปิดเผยดัชนีภาคบริการของสหรัฐพุ่งขึ้นสู่ระดับ 56.5 ในเดือนพ.ย. จากระดับ 54.4 ในเดือนต.ค. และสูงกว่าตัวเลขคาดการณ์ที่ระดับ 53.1 โดยดัชนีที่อยู่เหนือระดับ 50 บ่งชี้ถึงการขยายตัวของภาคบริการ
ขณะเดียวกันในประเทศ ยังไม่มีปัจจัยใหม่ หลังมาตรการกระตุ้นเศรษฐกิจของภาครัฐ ดูเหมือนว่าจะไม่มีความคืบหน้าอะไร
สำหรับแนวโน้มวันพรุ่งนี้ คาดตลาดฯ แกว่งไซด์เวย์ดาวน์ไซด์จำกัด จากความคาดหวังเชิงบวกต่อเศรษฐกิจในประเทศฟื้นตัว และหากมีความคืบหน้าการผ่อนคลายมาตรการโควิด-19 ของจีน ก็จะหนุนดัชนีฯ ให้แนวรับไว้ที่ 1,620 จุด และแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,644.91 ล้านบาท ปิดที่ 180.50 บาท ลดลง 2.00 บาท
KBANK มูลค่าการซื้อขาย 2,441.74 ล้านบาท ปิดที่ 142.00 บาท ลดลง 0.50 บาท
BDMS มูลค่าการซื้อขาย 2,304.00 ล้านบาท ปิดที่ 28.50 บาท ลดลง 0.50 บาท
DELTA มูลค่าการซื้อขาย 2,100.11 ล้านบาท ปิดที่ 740.00 บาท ลดลง 32.00 บาท
ADVANC มูลค่าการซื้อขาย 2,070.48 ล้านบาท ปิดที่ 185.00 บาท ลดลง 3.50 บาท